SL Uradni list Evropske unije L 40/7

SKLEP KOMISIJE

z dne 7. decembra 2007

o ustanovitvi Odbora za evropski raziskovalni prostor

(2008/111/ES, Euratom)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Pogodbe o ustanovitvi Evropske skupnosti za atomsko energijo,

ob upoštevanju naslednjega:

(1) Evropski svetovalni odbor za raziskave je bil ustanovljen s Sklepom Komisije 2001/531/ES, Euratom (1), da bi proučeval splošna vprašanja politike raziskav.

(2) Komisija je zaradi novih izzivov, povezanih z raziskavami, v zeleni knjigi „Evropski raziskovalni prostor: nove perspektive“ (2) predvidela reformo Evropskega svetovalnega odbora za raziskave, da bi izboljšala njegovo vlogo pri uresničevanju evropskega raziskovalnega prostora in da bi bilo njegovo delovanje prožnejše in učinkovitejše.

(3) Zato je treba ustanoviti novo skupino strokovnjakov za področje politike evropskih raziskav in tehnološkega razvoja ter opredeliti njene naloge in strukturo.

(4) Skupina mora Komisiji svetovati glede uresničevanja evropskega raziskovalnega prostora in pri tem upoštevati cilje, določene v zeleni knjigi Komisije „Evropski raziskovalni prostor: nove perspektive“.

(5) Skupina mora Komisijo podpirati pri prizadevanjih za doseganje ciljev, določenih v Sklepu Sveta 2006/970/Euratom z dne 18. decembra 2006 o Sedmem okvirnem programu Evropske skupnosti za atomsko energijo (Euratom) za dejavnosti na področju jedrskih raziskav in usposabljanja (2007–2011) (3) in Odločbi Sveta 2006/971/ES z dne 19. decembra 2006 o posebnem programu Sodelovanje za izvajanje Sedmega okvirnega programa Evropske skupnosti za raziskave, tehnološki razvoj in predstavitvene dejavnosti (2007–2013) (4).

(6) Skupino morajo sestavljati strokovnjaki iz znanstvene skupnosti, industrije in sektorja storitev ter socialni akterji.

(7) Za člane nove skupine je treba določiti pravila o razkritju podatkov brez poseganja v Pravilnik Komisije o varnosti iz Priloge k Sklepu Komisije 2001/844/ES, ESPJ, Euratom (5).

(8) Osebne podatke v zvezi s člani skupine je treba obdelovati v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (6).

(9) Primerno je določiti obdobje uporabe tega sklepa. Komisija bo pravočasno proučila, ali bi bilo podaljšanje priporočljivo.

(10) Sklep 2001/531/ES, Euratom je treba nadomestiti s tem sklepom –

SKLENILA:

Člen 1

Odbor za evropski raziskovalni prostor

Odbor za evropski raziskovalni prostor (v nadaljnjem besedilu „Odbor“) je ustanovljen s 1. marcem 2008.

Člen 2

Naloge

1. Naloge Odbora so naslednje:

(a) svetovati Komisiji pri uresničevanju evropskega raziskovalnega prostora;

(b) na zahtevo Komisije ali na lastno pobudo podati mnenje o uresničevanju evropskega raziskovalnega prostora;

(c) Komisiji predložiti letno poročilo o trenutnem stanju evropskega raziskovalnega prostora.

2. Odbor je redno obveščen o zadevnih ukrepih in razvoju.

3. Službe Komisije Odboru na njegovo uradno zahtevo predložijo pisne pripombe k njegovemu mnenju ali priporočilu. Službe Komisije lahko Odboru tudi redno poročajo o morebitnih nadaljnjih sprejetih ukrepih.

4. Odbor poda mnenje v roku, ki ga določi Komisija.

Člen 3

Posvetovanje

1. Komisija se lahko posvetuje z Odborom o kakršni koli zadevi v zvezi z uresničevanjem evropskega raziskovalnega prostora.

2. Predsednik Odbora lahko Komisiji svetuje, da je zaželeno, da se o posebnem vprašanju posvetuje s skupino.

Člen 4

Sestava – imenovanje

1. Odbor sestavlja 22 članov, ki zastopajo znanstveno skupnost, industrijo in civilno družbo.

2. Člane Odbora imenuje Komisija. Merila, ki se uporabljajo v postopku izbora in imenovanja, so naslednja:

— izkušnje pri oblikovanju in izvajanju raziskovalne politike,

— vidni dosežki pri raziskovanju in/ali vodenju raziskav,

— izkušnje pri svetovanju na evropski ali mednarodni ravni,

— ravnotežje med znanstvenimi in tehnološkimi vedami, doseženo z imenovanjem oseb s posebnimi univerzitetnimi izkušnjami in izkušnjami na področju industrije,

— geografsko ravnotežje, pri čemer se upoštevajo države, povezane z okvirnimi programi,

— ustrezno ravnotežje med spoloma.

3. Kandidate, ki so primerni za članstvo v Odboru, vendar niso bili imenovani, se lahko uvrsti na rezervni seznam, ki ga Komisija lahko uporabi za imenovanje nadomestnih članov.

4. Komisija člane imenuje osebno in ti Komisiji svetujejo neodvisno od vseh zunanjih vplivov.

5. Člani Komisijo pravočasno obvestijo o kakršnem koli navzkrižju interesov, ki bi lahko negativno vplivalo na njihovo objektivnost.

6. Člani so imenovani za obdobje 4 let z možnostjo ponovnega imenovanja in opravljajo svoje dolžnosti do zamenjave v skladu z odstavkom 7 ali izteka mandata.

7. Člane je mogoče do izteka mandata zamenjati v katerem koli od naslednjih primerov:

(a) kadar da član odpoved;

(b) kadar član ne more več učinkovito prispevati k razpravam skupine;

(c) kadar član ne ravna v skladu s členom 287 Pogodbe;

(d) kadar član v nasprotju z odstavkom 4 ni neodvisen od vseh zunanjih vplivov;

(e) kadar član v nasprotju z odstavkom 5 ni pravočasno obvestil Komisije o navzkrižju interesov.

8. Imena članov se objavijo na spletni strani Generalnega direktorata za raziskave.

Imena članov se zberejo, obdelajo in objavijo v skladu z Uredbo (ES) št. 45/2001.

Člen 5

Delovanje

1. Odbor izmed svojih članov z navadno večino izvoli predsednika in dva podpredsednika.

Predsednik in oba podpredsednika sestavljajo predsedstvo Odbora. Predsedstvo organizira delo Odbora.

2. Odbor lahko s soglasjem Komisije ustanovi podskupine za proučitev posebnih vprašanj v okviru nalog in pristojnosti, ki jih določi skupina. Take podskupine se razpustijo takoj po opravljeni nalogi.

3. Komisija lahko zaprosi strokovnjake ali opazovalce s posebnim strokovnim znanjem o temi dnevnega reda, da sodelujejo pri delu Odbora ali v razpravah ali delu kake podskupine, če je po mnenju Komisije to potrebno ali koristno.

4. Člani ne smejo razkriti podatkov, do katerih imajo dostop pri razpravah ali delu Odbora ali podskupine, če se po mnenju Komisije nanašajo na zaupne zadeve.

5. Odbor in njegove podskupine se običajno sestajajo v prostorih Komisije v skladu s postopki in časovnim razporedom, ki jih določi Komisija. Komisija zagotovi administrativne storitve. Predstavniki Komisije se lahko udeležijo sestankov Odbora in njegovih podskupin.

6. Odbor sprejme poslovnik na podlagi osnutka, ki ga predloži Komisija.

7. Komisija lahko objavi, tudi na spletu, vse povzetke, sklepe, delne sklepe ali delovne dokumente Odbora v izvirnem jeziku zadevnega dokumenta.

Člen 6

Povračilo stroškov

Komisija članom, strokovnjakom in opazovalcem povrne potne stroške in, kadar je ustrezno, plača dnevnice v okviru dejavnosti Odbora v skladu s predpisi Komisije o nadomestilu za zunanje strokovnjake.

Člani Odbora in podskupin ter strokovnjaki in opazovalci za svoje storitve niso plačani.

Stroški sestankov se povrnejo v mejah letnih proračunskih sredstev, ki jih skupini dodeli pristojni oddelek Komisije.

Člen 7

Razveljavitev

Sklep 2001/531/ES, Euratom se razveljavi.

Člen 8

Iztek veljavnosti

Ta sklep preneha veljati 29. februarja 2012.

V Bruslju, 7. decembra 2007 Za Komisijo Janez POTOČNIK Član Komisije

(1) UL L 192, 14.7.2001, str. 21.

(2) COM(2007) 161 konč., 4.4.2007.

(3) UL L 400, 30.12.2006, str. 60; popravljena različica v UL L 54, 22.2.2007, str. 21.

(4) UL L 400, 30.12.2006, str. 86; popravljena različica v UL L 54, 22.2.2007, str. 30.

(5) UL L 317, 3.12.2001, str. 1. Sklep, kakor je bil nazadnje spremenjen s Sklepom 2006/548/ES, Euratom (UL L 215, 5.8.2006, str. 38).

(6) UL L 8, 12.1.2001, str. 1.